
ŠIAULIŲ MIESTO SAVIVALDYBĖS ADMINISTRACIJOS
KULTŪROS SKYRIUS

SPRENDIMO „DĖL ŠIAULIŲ MIESTO KULTŪROS CENTRO „LAIPTŲ GALERIJA“ REORGANIZAVIMO, PRIJUNGIANT JĮ PRIE ŠIAULIŲ KULTŪROS CENTRO“ PROJEKTO 
AIŠKINAMASIS RAŠTAS

2025 m. gegužės 7 d.
Šiauliai


Parengto sprendimo projekto tikslas – reorganizuoti Šiaulių miesto kultūros centrą „Laiptų galerija“ (toliau  ̶̶  kultūros centras „Laiptų galerija“) ir prijungti jį prie Šiaulių kultūros centro (toliau – Kultūros centras).

Šiaulių miesto savivaldybės taryba 2025 m. balandžio 4 d. sprendimu Nr. T-147 „Dėl pritarimo reorganizuoti Šiaulių miesto kultūros centrą „Laiptų galerija“, prijungiant jį prie Šiaulių kultūros centro“ pritarė, kad kultūros centras „Laiptų galerija“ būtų reorganizuotas ir prijungtas prie Kultūros centro. Šiaulių miesto savivaldybėje (miesto teritorijos centrinėje dalyje) veikia du daugiasričiai kultūros centrai: Kultūros centras, turintis padalinį – Rėkyvos kultūros namus, ir kultūros centras „Laiptų galerija“. Jų funkcijos tapačios (pagal Kultūros centrų įstatymą), todėl siekiama optimizuoti kultūros centro „Laiptų galerija“ veiklą, prijungiant jį prie Kultūros centro. Taip bus atsisakyta įstaigų funkcijų dubliavimo, racionaliau ir efektyviau panaudojami materialiniai, finansiniai, žmogiškieji ištekliai, sumažės administracinė našta, bus užtikrintas racionalus Šiaulių miesto savivaldybės biudžeto lėšų panaudojimas. 
Atsižvelgus į išdėstytas priežastis, teikiamas Savivaldybės tarybos sprendimo projektas  „Dėl Šiaulių miesto kultūros centro „Laiptų galerija“ reorganizavimo, prijungiant jį prie Šiaulių kultūros centro“.   
Po biudžetinių įstaigų reorganizavimo Kultūros centro direktoriaus pareigas kaip ir iki reorganizavimo eis Deimantė Bačiulė. 

Šiuo sprendimo projektu siūloma pritarti ketinimui nuo 2025 m. rugsėjo 1 d. reorganizuoti kultūros centrą „Laiptų galerija“, prijungiant jį prie Kultūros centro. Po minėtų įstaigų reorganizacijos Kultūros centro veikla, teikiamos kultūros paslaugos būtų organizuojamos abiejų įstaigų patalpose –Žemaitės g. 83 ir Aušros al. 31. Būtų panaikinta 1 administracijos (direktoriaus) pareigybė. Kultūros centras „Laiptų galerija“ po reorganizavimo tęsia veiklą Kultūros centro, kuriam pereina reorganizuojamos įstaigos teisės ir pareigos, sudėtyje. Atsižvelgiant į numatomą kultūrinių veiklų išgryninimą, stiprinimą bei plėtrą reorganizavimo procese, formuojamas struktūrinis pokytis –  numatomi Kultūros centro struktūrinių padaliniai galerija „Laiptai“ ir P. Bugailiškio etnologijos centras. Reorganizavimo sąlygoms įgyvendinti ir reorganizavimo procedūroms atlikti Šiaulių miesto savivaldybės mero potvarkiu bus sudaryta reorganizavimo darbo grupė. 

Pasekmės teigiamos, nes prijungus kultūros centrą „Laiptų galerija“ prie Kultūros centro būtų optimizuota kultūros centro „Laiptų galerija“ veikla, užtikrintas efektyvus įstaigų valdymas, racionalus Šiaulių miesto savivaldybės biudžeto lėšų panaudojimas, konsoliduoti žmogiškieji ištekliai, efektyviau panaudoti materialiniai ir finansiniai ištekliai, bus suformuoti 2 struktūriniai padaliniai, įveiklintas P. Bugailiškio namas ir aktualizuojamas šios asmenybės istorinės atminties įamžinimas.  
Neigiamų pasekmių nenumatoma.

Priėmus sprendimą, bus patvirtintas Šiaulių miesto kultūros centro „Laiptų galerija“ prijungimo prie Šiaulių kultūros centro reorganizavimo sąlygų aprašas, taip pat bus patvirtinti Šiaulių kultūros centro nuostatai. Bus pripažinti netekusiais galios:
             1. Šiaulių miesto kultūros centro „Laiptų galerija“ nuostatai, patvirtinti Šiaulių miesto savivaldybės tarybos 2024 m. gegužės 2 d. sprendimo Nr. T-173 „Dėl Šiaulių miesto kultūros centro „Laiptų galerija“ nuostatų patvirtinimo“ 1 punktu.
. Šiaulių kultūros centro nuostatai, patvirtinti Šiaulių miesto savivaldybės tarybos 2025 m. balandžio 4 d. sprendimo Nr. T-144 „Dėl Šiaulių kultūros centro nuostatų patvirtinimo“ 1 punktu.

Sprendimui įgyvendinti reikės priimti papildomus teisės aktus dėl turto ir asignavimų perdavimo.
Sprendimui įgyvendinti reikalingos lėšos.
Reikės papildomų lėšų įstaigos reorganizavimo sąlygų aprašo įregistravimui teisės aktų nustatyta tvarka valstybės įmonės Registrų centro Šiaulių filiale apmokėti, teisinėms paslaugoms reorganizavimo procedūroms užtikrinti. 
Sprendimo projektą parengė Šiaulių miesto savivaldybės administracijos Kultūros skyrius. Tiesioginis rengėjas – Kultūros skyriaus vyriausiasis specialistas Andrius Kvedaras (tel. +370 41 50 95 75. Projekto iniciatorius – Kultūros skyrius.

